Tiener in hof oor pa se moordArgieffoto (Foto: Unsplash) ’n Tienerseun (17) het Vrydag in die Tiyani-landdroshof in Limpopo verskyn op aanklagte van moord. Dít nadat sy pa verlede naweek wreedaardig in ’n nedersetting in dié provinsie vermoor is. Brig. Motlafela Mojapelo, woordvoerder van die polisie, het in ’n verklaring gesê ’n familielid het verlede naweek op die 47-jarige Mpho Robert Mohale se verbrande liggaam in sy huis in ’n nedersetting in Sekgosese afgekom. Mohale se seun is ná ’n ondersoek Sondag in verband met die moord in Pretoria in Gauteng in hegtenis geneem. Die motief vir die moord is in dié stadium onduidelik, het Mojapelo gesê. Volgens Mojapelo is die tienerseun se aansoek om borgtog gedurende die hofverskyning geweier. Hy sal na verwagting weer op 4 Junie in die hof verskyn.